**עינב גלילי** (נולדה ב-21 באפריל 1969) היא עיתונאית, סאטיריקנית, מנחת טלוויזיה ושדרנית רדיו ישראלית.

ביוגרפיה
--------

עינב גלילי (משמאל), בתוכנית גב האומה
גלילי נולדה בקיבוץ נען. סבה הוא חבר הכנסת, השר וראש המפקדה הארצית של ההגנה - ישראל גלילי. היא נינתה של איטה קאליש (נכדתו של שמחה בונים קאליש, האדמו"ר מאוטבוצק).

היא בעלת תואר ראשון בפסיכולוגיה, החלה ללמוד לתואר שני בפסיכולוגיה קלינית, אך לא השלימה לימודים אלה. בנוסף, החלה ללמוד משחק ב"בית צבי", אך הפסיקה במהלך שנה ב'.

בשנת 1987 הופיעה בתוכנית המתיחות "סתם בצחוק" בהנחיית ארז טל ושודרה בפורים.

בשנת 1990 הופיעה בתפקיד "קריינית הרצף" בתוכנית הטלוויזיה הסאטירית "העולם הערב", לצד ארז טל ואברי גלעד.

בשנת 1993 הגישה את תוכנית המשחק האינטראקטיבי "דובל'ה" בחינוכית 2.

בשנת 1998 הגישה את התוכנית "החופש הגדול" בטלוויזיה החינוכית.

הגישה עם יורם ארבל את תוכנית הספורט "הדקה ה-91" בערוץ 2.

הגישה את תוכנית הרדיו ההומוריסטית "היפות והאמיצות" ב"רדיו תל אביב" יחד עם מיכל ניב, עד להתאבדותה של ניב ב-21 בינואר 2000.

בתחילת שנות ה-2000 הופיעה גלילי בערוץ 2 ברשת. היא הנחתה את תוכנית הראיונות "שולחן לשניים" ואת תוכנית הבוקר "העולם הבוקר" לצד אברי גלעד.

בשנת 2004 החלה להנחות את תוכנית הסאטירה "משחק מכור" ב"רשת" לצד גורי אלפי וליאור שליין, במשך ארבע עונות, עד שנת 2006.

בשנת 2008 החלה להנחות את "באה בטוב", תוכנית סאטירה אקטואלית ב"רשת", כשלצידה רמי הויברגר, נתי קלוגר, שרי אלפי וליטל שוורץ.

בשנת 2009, הנחתה ברדיו לצד גורי אלפי את "יחס חם" - תוכנית קומית בצהרי היום בגלי צה"ל. תחילת הגשת התוכנית בתחנה הצבאית לוותה בביקורת ציבורית, לנוכח טענה כי גלילי השתמטה משירות בצה"ל באמצעות נישואים פיקטיביים. אולם למרות הביקורת, ביוני 2010 הוחזרה התוכנית "יחס חם" לגלי צה"ל לעונה נוספת במהלך חודשי הקיץ, וחזרה לשידור פעם נוספת בפברואר 2012.

בסוף 2010 החלה גלילי להנחות את תוכנית האירוח הסאטירית "חדר 101" בטלוויזיה החינוכית. בתוכנית, על פי פורמט מצליח של ה-BBC, האורחים מעלים נושאים השנואים עליהם, ומנסים לשכנע את גלילי להשליך אותם ל"חדר 101".

בשנת 2012 הצטרפה לעונתה הרביעית של תוכנית הסאטירה "מצב האומה" כחברה קבועה בפאנל לצד ליאור שליין, גורי אלפי ואורנה בנאי שהיו בצוות התוכנית בשלוש העונות הראשונות.

גלילי כתבה טור הומוריסטי ב"ישראל שישבת", מוסף סוף השבוע של העיתון ישראל היום, מאז תחילת צאתו לאור של המוסף בנובמבר 2009 ועד לפברואר 2015. תחילה נכתב הטור כטור זוגי לצדו של גורי אלפי, ומאז פברואר 2013 הופיע כטור עצמאי.

במרץ 2018 הגישה את השעשועון "קופה משותפת" בערוץ עשר.

מאז 2018 ועד פברואר 2023 שידרה יחד עם אור ישראלי רצועה ברדיו תל אביב מ-7:00 עד 8:30 בימי ראשון עד חמישי שנקראה "עינב גלילי ואור ישראלי בבוקר".

החל מינואר 2022 מגישה את התוכנית "מילה של רופא" בערוץ כאן 11.

מ-5 באוגוסט 2023 מגישה את התוכנית "מסיבת עיתונאים" בערוץ 12.

באפריל 2024 החלה להגיש את התוכנית "עינב ונדב", לצד העיתונאי נדב איל, בערוץ 12.

חיים אישיים
-----------

גלילי נשואה לעורך דין עופר דורון ולהם שני ילדים.

קישורים חיצוניים
----------------

ויקישיתוף מדיה וקבצים בנושא **עינב גלילי** בוויקישיתוף
* עינב גלילי, ברשת החברתית פייסבוק
* עינב גלילי, ברשת החברתית אקס (טוויטר)
* עינב גלילי, במיזם "אישים" לתיעוד היצירה הישראלית
* עינב גלילי, במסד הנתונים הקולנועיים IMDb (באנגלית)
* מרב יודילוביץ', הישרדות, עם עינב גלילי, באתר ynet, 10 באפריל 2001
* מיכל קפרא, משחק מכור, באתר nrg‏, 22 באוקטובר 2004
* חגי קראוס, ‏עינב גלילי: "שרי אריסון יכולה להסביר ברצינות שהכסף לא חשוב לה, זה מופרך", באתר גלובס, 8 ביולי 2009
* גילי איזיקוביץ, עינב גלילי, אז מה שלום העולם הערב?, באתר הארץ, 31 בדצמבר 2010
* עומר שוברט, עכבר העיר אונליין, באה בטוב: עינב גלילי לא מתבכיינת, באתר הארץ, 09 בדצמבר 2011
* איילת שני, אני בשיחה - עינב גלילי צינית כלפי המנגנון, באתר הארץ, 12 באוקטובר 2012
* מילים עדי דקל-קורן, עינב גלילי: "מצב האומה היא ממש לא תכנית של שמאלנים", באתר nrg‏, 28 ביוני 2013
* קטע קול קובי מידן, ‏"אנשים בלילה" עם עינב גלילי, באתר iCast‏, 15 ביוני 2014
* תחיה ברק, מלכת הפאנץ', באתר מגזין "את", 28 באוקטובר 2014
* אתר למנויים בלבד גילי איזיקוביץ, עינב גלילי: "השמאל צריך להשתחרר מההרגל הקניבליסטי לכרסם את מיטב חבריו", באתר הארץ, 6 בספטמבר 2023

הערות שוליים
------------

1. ↑  אתר למנויים בלבד עופר אדרת, בת האדמו"ר שהפכה לסמל למרדנות וחילוניות, באתר הארץ, 18 בספטמבר 2013
2. ↑  על-פי דבריה בתוכנית "יחס חם" מ-29 ביולי 2009, גל"צ
3. ↑  לי-אור אברבך, דרישה מהרמטכ"ל: לא לאפשר לעינב גלילי לשדר בגלי צה"ל, באתר nrg מעריב, 6 באפריל 2009
4. ↑  עכבר העיר אונליין, עינב גלילי מצטרפת למצב האומה: "התשובה שלנו להדרת נשים", באתר הארץ, 19 בדצמבר 2011